IZVEDBENA UREDBA KOMISIJE (EU) 2021/666

z dne 22. aprila 2021

o spremembi Uredbe (EU) št. 923/2012 glede zahtev za letalstvo s posadko, ki izvaja operacije v zračnem prostoru U-space

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) ter zlasti členov 31 in 44 Uredbe,

ob upoštevanju naslednjega:

(1) Izvedbena uredba Komisije (EU) št. 923/2012 (2) določa skupna pravila letenja in operativne določbe v zvezi z navigacijskimi službami in postopki zračnega prometa, ki se uporabljajo za splošni zračni promet.

(2) Da se zrakoplovom s posadko, ki nimajo zagotovljene službe kontrole zračnega prometa, omogoči varno izvajanje operacij skupaj z brezpilotnimi zrakoplovi v zračnem prostoru U-space, je pomembno, da se položaj zrakoplovov s posadko sporoči izvajalcem služb U-space. To bi bilo treba doseči tako, da bi bili zrakoplovi s posadko elektronsko vidni, pri čemer bi se njihova prisotnost učinkovito signalizirala z nadzornimi tehnologijami.

(3) Izvedbena uredba (EU) št. 923/2012 bi morala vključevati take zahteve za letalstvo s posadko, ki izvaja operacije v zračnem prostoru U-space.

(4) Take nove zahteve bi morale izboljšati varnost z izboljšanjem ozaveščenosti o razmerah v zračnem prostoru U-space.

(5) Za zagotovitev ustreznega izvajanja te uredbe bi morale imeti države članice in zadevni deležniki dovolj časa za prilagoditev svojih postopkov novemu regulativnemu okviru.

(6) Agencija Evropske unije za varnost v letalstvu je v svojem mnenju št. 01/2020 (3) v skladu s členom 76(1) Uredbe (EU) 2018/1139 predlagala ukrepe.

(7) Izvedbeno uredbo (EU) št. 923/2012 bi bilo zato treba ustrezno spremeniti.

(8) Ukrepi iz te uredbe so v skladu z mnenjem odbora, ustanovljenega s členom 127 Uredbe (EU) 2018/1139 –

SPREJELA NASLEDNJO UREDBO:

Člen 1 Izvedbena uredba (EU) št. 923/2012 se spremeni: (1) v členu 2 se dodata naslednji točki 146 in 147: „146. ‚zračni prostor U-space‘ pomeni geografsko območje sistemov brezpilotnih zrakoplovov, ki ga določijo države članice in na katerem se operacije sistemov brezpilotnih zrakoplovov lahko izvajajo samo s podporo služb U-space; 147. ‚služba U-space‘ pomeni službo, ki temelji na digitalnih storitvah in avtomatizaciji funkcij, zasnovanih za podporo varnemu, učinkovitemu in zanesljivemu dostopu do zračnega prostora U-space za veliko število sistemov brezpilotnih zrakoplovov.“; (2) točka SERA.6005 v oddelku 6 Priloge se nadomesti z naslednjim: „SERA.6005 Zahteve za komunikacije, odzivnik SSR in elektronsko vidnost v zračnem prostoru U-space (a) Območje obvezne uporabe radijske zveze (RMZ) (1) Zrakoplovi, ki izvajajo lete VFR v predelih zračnega prostora razredov E, F ali G in lete IFR v predelih zračnega prostora razredov F ali G, ki jih je pristojni organ določil kot območje obvezne uporabe radijske zveze (RMZ), ves čas ohranjajo pozornost na glasovno komunikacijo zrak–zemlja in po potrebi vzpostavijo dvosmerno komunikacijo na ustreznem komunikacijskem kanalu, razen če se upoštevajo druge določbe, ki jih je za ta zračni prostor predpisal ANSP. (2) Piloti pred vstopom v območje obvezne uporabe radijske zveze opravijo na ustreznem komunikacijskem kanalu prvi klic, v katerem sporočijo oznako postaje, ki jo kličejo, pozivni znak, tip zrakoplova, položaj, nivo, namen leta in druge informacije, ki jih določi pristojni organ. (b) Območje obvezne uporabe odzivnika (TMZ) Vsi zrakoplovi, ki izvajajo lete v zračnem prostoru, ki ga je pristojni organ določil kot območje obvezne uporabe odzivnika (TMZ), imajo in uporabljajo odzivnike SSR, ki se lahko uporabljajo v načinih A in C oziroma S, razen če se upoštevajo druge določbe, ki jih je za ta zračni prostor predpisal ANSP. (c) Zračni prostor U-space Zrakoplovi s posadko, ki izvajajo lete v zračnem prostoru, ki ga je pristojni organ določil kot zračni prostor U-space, in jim ANSP ne zagotavlja službe kontrole zračnega prometa, poskrbijo, da so stalno elektronsko vidni izvajalcem služb U-space. (d) Zračni prostori, ki so bili določeni kot območje obvezne uporabe radijske zveze, območje obvezne uporabe odzivnika ali zračni prostor U-space, se ustrezno objavijo v zbornikih letalskih informacij.“

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije. Uporablja se od 26. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 22. aprila 2021 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) št. 923/2012 z dne 26. septembra 2012 o določitvi skupnih pravil letenja in operativnih določb v zvezi z navigacijskimi službami in postopki zračnega prometa ter spremembi Izvedbene uredbe (EU) št. 1035/2011 in uredb (ES) št. 1265/2007, (ES) št. 1794/2006, (ES) št. 730/2006, (ES) št. 1033/2006 in (EU) št. 255/2010 (UL L 281, 13.10.2012, str. 1).

(3) https://www.easa.europa.eu/document-library/opinions.